**ПРЕПОРУКЕ ЗА ПРУЖАОЦЕ УСЛУЖНИХ ДЕЛАТНОСТИ**

**(ЗАНАТЛИЈЕ, СЕРВИСЕРИ, ВОДОИНСТАЛАТЕРИ, ЕЛЕКТИЧАРИ...)**

**И ЊИХОВЕ КЛИЈЕНТЕ ПРИЛИКОМ ПРУЖАЊА УСЛУГА У КУЋИ ИЛИ СТАНУ У ОКВИРУ ПОСТУПНОГ УБЛАЖАВАЊА МЕРА ВЕЗАНИХ ЗА СПРЕЧАВАЊЕ ШИРЕЊА БОЛЕСТИ COVID-19**

**Напомена: Поштовани, препоруке су подложне изменама у зависности од промене епидемиолошке ситуације**

1. Пружаоци услуга и њихови клијенти морају бити без симптома који указују на COVID-19, (повишена температура и један од знакова и симптома – кашаљ, краткоћа даха, отежано дисање, губитак чула укуса и мириса).

2. Препоручује се да се прелиминарни разговор о нарученом послу обави телефонским путем који укључује процену здравственог стања пружаoца услуге и клијентa (посебно у случају изласка на терен), прелиминарни договор телефонским путем или путем мејла око свих детаља у вези са нарученим послом (детаљи око поправке, набавке материјала и опреме уколико је неопходно, цене услуге, термина доласка), са циљем да се време блиског контакта пружаоца услуге и купца сведе на минимум. Препоручује се бесконтактно плаћање, по могућности електронско плаћање *(e-banking).*

3. Свако потписивање образаца (нпр. радног налога), захтева поштовање мера физичког дистанцирања (док једна особа потписује образац, друга особа је на удаљености од најмање два метра). Препорука је да свака особа има своју оловку при потписивању обрасца, и да након потписивања обавезно опере или дезинфикује руке.

4. Препорука је да се следе све опште мере превенције: често прање руку сапуном и водом у трајању од најмање 20 секунди или средствима за суво прање руку на бази 70% алкохола; не додиривати лице, посебно уста, нос и очи пре прања или дезинфекције руку, прекрити уста и нос надлактицом или папирном марамицом при кашљу или кијању.

5. Пружалац услуге треба да користи маску, и то тако да маска прекрива нос, уста и браду. Пре уласка у просторије клијента треба да опере руке и да што мање додирује околне предмете и површине. Пружалац услуге треба да се борави само у просторији у којој обавља посао, да избегава кретање по другим просторијама, и да се задржи у просторијама клијента само онолико времена колико му је неопходно да заврши посао.

6. Неопходно је да само једна особа прими пружаоца услуге, а да се потом повуче у другу просторију у време обављања радова без непотребног разговора и дружења. Уколико то није изводљиво, клијент мора да носи заштитну маску и то тако да маска прекрива нос, уста и браду, као и да поштује мере физичког дистанцирања од најмање два метра. Неопходно је да клијент, пре доласка и након одласка пружаоца услуге обави темељно прање, чишћење и дезинфекцију простора и намештаја средством на бази 70% алкохола или бази хлора у складу са упутством произвођача, као и проветравање просторија у којима ће се обављати радови. Уколико је потребно уклонити предмете са отворених површина у радном простору или их прекрити заштитном фолијом која се након употребе одлаже или пере на температури од најмање 60 ° С уколико то материјал дозвољава.

7. Сав отпад у који улази и употребљене маске одлажу се у кесу која се мора завезати пре одлагања у контејнер.